Sarajevo, 19.11.2019.godine

Broj: I- 175/19

**VLADA FEDERACIJE BIH**

**MINISTARSTVO FINANSIJA FBiH**

**N/R Gđa. Jelka Miličević, ministrica**

**Predmet: Inicijativa za izmjene i dopune Zakona o porezu na dobit po hitnom postupku**

Poštovana,

U prilogu Vam dostavljamo Inicijativu Udruženja poslodavaca u FBiH za Izmjene i dopune Zakona o porezu na dobit po hitnom postupku.

Navedenim izmjenama i dopunama se definišu pitanja za čije utvrđivanje postoji neodložna potreba, te bi donošenje zakona u redovnom postupku moglo da izazove štetne posljedice za Federaciju. S tim u vezi predlažemo donošenje Zakona o izmjenama i dopunama Zakona o porezu na dobit po hitnom postupku, obzirom da su u konkretnom slučaju ispunjeni uslovi iz člana 191. stav 2. Poslovnika Predstavničkog doma Parlamenta Federacije Bosne i Hercegovine (“Službene novine Federacije BiH“, br. 69/07 i 2/08) i člana 186. stav 2. Poslovnika o radu Doma naroda.

Nadamo se da ćete ovu inicijativu ocjeniti kao neodložnu, te Vas molimo da u skladu sa svojim ovlastima što je prije moguće Prijedlog Zakona o izmjenama i dopunama Zakona o porezu na dobit uputite na donošenje po hitnoj proceduri.

S poštovanjem

Prilog: Prijedlog Zakona o izmjenama i dopunama Zakona o porezu na dobit

Direktor

Co: Vlada FBiH Mladen Pandurević

* N/R Premijera Vlade FBIH

**Zakona o izmjenama i dopunama Zakona o porezu na dobit**

**Član 1.**

U Zakonu o porezu na dobit („Službene novine Federacije BiH“, broj: 15/16) u članu 19. stav 3. mijenja se i glasi:

Rashodi amortizacije se priznaju u porezne svrhe samo kada je dugotrajna imovina u upotrebi i to :

- vlastita imovina kojom porezni obveznik obavlja svoju djelatnost,

- imovina proknjižena u knjigama najmoprimca kao sredstvo s pravom korištenja u skladu sa MSFI 16, sa kojom porezni obveznik obavlja svoju djelatnost.

**OBRAZLOŽENJE**

**ZA DONOŠENJE ZAKONA O IZMJENAMA I DOPUNAMA ZAKONA O POREZU NA DOBIT**

**I. USTAVNI OSNOV ZA DONOŠENJE ZAKONA**

Ustavni osnov za donošenje ovog zakona sadržan je u članu III.1. tačka c), koji je izmijenjen Amandmanima VIII, LXXXIX i CVI, i člana IV.A.20.(1) j) Ustava Federacije Bosne i Hercegovine, prema kojima je u isključivoj nadležnosti Federacije donošenje propisa o finansijama i finansijskim institucijama Federacije i fiskalna politika Federacije, a Parlament Federacije, uz ostala ovlaštenja predviđena Ustavom, odgovoran je za donošenje zakona kojima se razrezuje porez ili na drugi način osigurava potrebno finansiranje.

**II. RAZLOZI ZA DONOŠENJE ZAKONA**

Imajući u vidu da je od 1. januara 2019. godine u FBiH je u obaveznoj primjeni novi računovodstveni standard, MFSI 16 - “Najmovi”, čijim stupanjem na snagu je nestala razlika između priznavanja finansijskog i operativnog najma kod najmoprimca, potrebno je po hitnoj proceduri izmjeniti član 19. stav 3. Zakona.

Uvođenjem novog Standarda, sredstva uzeta pod operativnim najmom kod najmoprimca više neće imati tretman troška već stalnog sredstva. Tim će se predmet najma naći u bilansu stanja kod najmodavca i najmoprimca istovremeno

Najmoprimci iz različitih industrija suočili su se sa značajnim efektima primjene novog standarda u vidu povećanja nekadašnjeg troška najma, koji se sada sastoji od troška amortizacije i kamate.

Primjenom novog Standarda, najmoprimac, više neće knjižiti u svojim poslovnim knjigama trošak operativnog najma. Ugovaranjem unajmljivanja putem operativnog najma, najmoprimac će knjižiti sredstvo sa pravom korištenja (u vrijednosti diskontovane obaveze na datum početka ugovora o najmu) i dugoročnu finansijsku obavezu za cjelokupni period trajanja ugovora. Knjiženo sredstvo sa pravom korištenja će se amortizovati tokom vijeka trajanja ugovora o najmu. Vremenska vrijednost novca, za koju je diskontovana obaveza za najam za cjelokupni period trajanja ugovora o najmu, knjižiti će se na kontu finansijskih rashoda (kamata) u knjigama najmoprimca, prema mjesečnom obračunu kamate. Stoga, dosadašnji trošak najma kod najmoprimca zamijeniti će trošak amortizacije i kamate.

Još jedan važan novitet prilikom knjiženja je činjenica da će mjesečni troškovi u početnim periodima korištenja sredstva biti veći (zbog početnog obračuna kamate na veću glavnicu) te će se isti tokom trajanja ugovora o najmu smanjivati. Trošakovi u početnim godinama trajanja najma za veliki broj kompanija su milionski.

Imajući u vidu trenutne odredbe Zakona o porezu na dobit, amortizacija je priznat trošak isključivo ukoliko se radi o sredstvima u vlasništvu poreznog obveznika. S tim u vezi, hitno su neophodne izmjene odredbi Zakona o porezu na dobit u FBiH, kojim bi se regulisao porezni tretman amortizacije sredstava koja će se primjenom MSFI 16 naći u knjigama najmoprimca.U suprotnom, široka privredna zajednica će se suočiti sa nepravednim gubicima uslijed nedostatka prijeko neophodnih izmjena koje nisu donesene na vrijeme te vjerovatno dodatnim negativnim efektima u poslovanju, ukoliko bude birala oprezni pristup te tretirala predmetne troškove porezno nepriznatim, zbog nepostojanja jasnih zakonskih propisa.

Imajući u vidu da je novi Standard već stupio u aktivnu primjenu u FBiH te da su zakonske izmjene neophodne čim prije, **predlažemo da izmjena člana 19 stav 3. zakona o porezu na dobit bude upućena po hitnoj proceduri.** Kao rezultat ove inicijative porezni obveznici bi blagovremeno (prije februara 2020. godine) dobili zakonski osnov za pravilan porezni tretman novonastalog troška amortizacije i kamate, koji su nastali primjenom MSFI 16, odnosno imali bi manji iznos porezno nepriznatih troškova.

**Navedenim izmjenama i dopunama se definišu pitanja za čije utvrđivanje postoji neodložna potreba, te bi donošenje zakona u redovnom postupku moglo da izazove štetne posljedice za Federaciju, predlažemo donošenje Zakona o izmjenama i dopunama Zakona o porezu na dobit po hitnom postupku, obzirom da su u konkretnom slučaju ispunjeni uslovi iz člana 191. stav 2. Poslovnika Predstavničkog doma Parlamenta Federacije Bosne i Hercegovine (“Službene novine Federacije BiH“, br. 69/07 i 2/08) i člana 186. stav 2. Poslovnika o radu Doma naroda Parlamenta Federacije Bosne i Hercegovine (“Službene novine Federacije BiH“ br. 27/03 i 21/09).**

**III. OBRAZLOŽENJE POJEDINIH ODREDBI**

Članom 1. predložena je izmjena člana 19. Stav 3. kojom se propisuje da se rashodi amortizacije priznaju u porezne svrhe samo kada je vlastita dugotrajna imovina kojom porezni obveznik obavlja svoju djeltnost u upotrebi te ukoliko je u upotrebi imovina proknjižena u knjigama najmoprimca kao sredstvo s pravom korištenja u skladu sa MSFI 16.